Omnibus praesentes litteras inspecturis, Petrus de Esquantelli, baillivus Aurelianensis et Giemensis, salutem in Domino. Noverit universitas vestra quod cum contentio verteretur inter religiosos viros abbatem et conventum Sancti Benedicti Floriacensis, ex una parte, et Feericum de Castello, militem, ex altera, super quodam nemore sito inter duas vias juxta domum suam in parochia de Ussum, quod idem Ferricus suum esse proprium dicebat, monachis contrarium asserentibus nemus illud ad eosdem sine parte alterius penitus pertinere, et super hoc etiam quod usuagium in vivo et mortuo in omnibus aliis nemoribus eorumdem abbatis et conventus sitis in eadem parochia dicebat se et hospites suos debere habere, tam pro se quam pro animalibus suis, et pro ipsis hospitibus et animalibus eorumdem, et super etiam quadam pecia terrae quae dicitur Haya Quocherelli, quam suam esse dicebat idem Ferricus et monachi ipsam suam esse propriam dicebant, tandem, bonis viris mediantibus, inter dictos abbatem et conventum et ipsum Ferricum talis compositio intercessit quod dicti monachi praedictum nemus, quod situm est inter duas vias communes, secundum quod ab ipsis viis dividitur eidem Ferrico et haeredibus suis quittaverunt et dimiserunt in perpetuo possidendum, ipse vero Ferricus dictum usuagium, si quod habeat in vivo et mortuo in omnibus aliis nemoribus monachorum eorumdem sitis in parochia supradicta, tam pro se et hospitibus suis et animalibus suis et animalibus hospitum suorum, dictis abbati et conventui dimisit penitus et quittavit et quidquid juris et consuetudinis dicebat se habere vel habere poterat in eisdem, et tenetur ipse Ferricus et haeredes sui contra suos hospites et haeredes ipsorum hospitum garentire; si forte hospites ipsi vel haeredes ipsorum hospitum in praedictis nemoribus vellent aliquid juris vel consuetudinis reclamare, quittavit etiam dictis abbati et conventui dictam peciam terrae quae dicitur Haya Quocherelli donavit insuper eisdem monachis insulam quamdam quae sua erat propria, sitam juxta fluvium Ligeris. Haec autem omnia supradicta voluit et concessit uxor dicti Ferrici et promisit, spontanea non coacta, per fidem suam in manu nostra praestitam, quod in rebus praedictis eisdem abbati et conventui a praedicto Ferrico marito suo donatis, et quitatis per se vel per alium nihil jure dotalitii vel alia quacunque de causa de caetero reclamabit vel faciet reclamari. In cujus rei memoriam, ad petitionem partium, praesentes litteras fieri et sigilli mei feci munimine roborari. Actum in assisia de Giemo, anno Domini 1243, mense januario.